## DOKUMENTI KONSULTATIV

**Për projektaktin “Për performancën Energjetike të ndërtesave””**

|  |
| --- |
| Ministria e Infrastrukturës dhe Energjisë, në kuadër të procesit të konsultimit të projektligjit **“Për performancën Energjetike të ndërtesave”** mirëpret sugjerimet nga qytetarët, ekspertë të fushës, nga të gjitha institucionet dhe subjektet e interesuara, organizata jofitimprurëse, shoqëria civile, të drejtat ose objekti i veprimtarisë të të cilave ka të bëjë apo ndikohet në mënyrë të drejtpërdrejtë ose jo nga përcaktimet e kësaj nisme ligjore. |

**Kohëzgjatja e konsultimeve:**

|  |
| --- |
| Konsultimet në portalin e Regjistrit Elektronik: 20 ditë pune, duke filluar nga data 1 Nëntor 2024. |

**Si të përgjigjeni:**

|  |
| --- |
| Kontributet që në kuadër të procesit të konsultimit dhe përmirësimit të përmbajtjes së projektligjit, do të përcillen nga institucionet e interesuara nëpërmjet postës elektronike drejtuar Ministrisë së Infrastrukturës dhe Energjisë, me anë të regjistrit elektronik në adresën <http://www.konsultimipublik.gov.al>, në adresën postare të Ministria e Infrastrukturës dhe Energjisë: Rr.Abdi Toptani, 4, Tiranë, në adresën e e-mailit të koordinatorit për konsultimin publik [vilma.davidhi@infrastruktura.gov.al](mailto:vilma.davidhi@infrastruktura.gov.al) , si dhe nëpërmjet komenteve të drejtpërdrejta në tryezat e konsultimit që eventualisht mund të zhvillohen në Ministrinë e Infrastrukturës dhe Energjisë. |

**Kontakti:**

|  |
| --- |
| Vilma Davidhi, Koordinatore për konsultimin publik në Ministri: [vilma.davidhi@infrastruktura.gov.al](mailto:vilma.davidhi@infrastruktura.gov.al) |

**Datat dhe vendet e takimeve publike:**

|  |
| --- |
| E-Konsultimi: në portalin “Regjistri Elektronik për Njoftimet dhe Konsultimet Publike” 20 ditë pune, duke filluar nga data 1 Nëntor 2024. |

**Sfondi i propozimit legjislativ**

|  |
| --- |
| Ky projekt-ligj ka për qëllim promovimin dhe përmirësimin e performancës energjetike të ndërtesave dhe reduktimin e emetimeve të gazeve serrë të shkaktuara nga stoku i ndërtesave në Republikën e Shqipërisë, duke konsideruar kushtet klimatike të jashtme, kushtet lokale, kërkesat për cilësinë e mjedisit të brendshëm, nivelin optimal të kostos duke synuar një stok ndërtesash pa emetime deri në vitin 2050.  Ky projekt-ligj ka si objektiv, përcaktimin e kritereve, kushteve, kërkesave, standardeve për rritjen e performancës energjetike të ndërtesave dhe si rezultat rritjen e efiçencës energjetike në përputhje me objektivat kombëtare që lidhen me të dhe me sigurine e furnizimit me energji, reduktimin e kërkesës për burime të reja energjetike etj. Përveç kësaj, projektligji prek në brendësi dhe aspekte të tjera që lidhen me tranzicionin energjetik në ndërtesa që lidhen me infrastrukturën e qëndrueshme alternative për lëvizshmëri në ndërtesa, kërkesa mbi cilësinë e mjedisit të brendshëm si dhe aspekte të tjera siç janë varfëria energjetike dhe familjet e cënueshme. |

**Propozimet**

|  |
| --- |
| Projekt akti përmban 22 nene, me përmbajtje si vijon:    **Qëllimi:** Të përmirësojë performancën energjetike të ndërtesave dhe të kontribuojë në arritjen e qëllimeve klimatike.  **Fusha e Zbatimit** :Ky ligj zbatohet për të gjitha ndërtesat e reja dhe ato që rinovohen, nga faza e projektimit deri në marrjen e lejes së shfrytëzimit. Ndërtesat që përjashtohen nga ky ligj përcaktohen me Vendim të Këshillit të Ministrave.  **Neni 5: Plani Kombëtar për Rinovimin e Ndërtesave;**   1. Këshilli i Ministrave miraton planin kombëtar për rinovimin e ndërtesave, duke synuar transformimin e stokut në një stok me performancë të lartë energjetike deri në vitin 2050. 2. Plani përfshin:   a) Përmbledhje të stokut kombëtar të ndërtesave;  b) Udhërrëfyes me objektiva kombëtare dhe tregues progresi;  c) Pasqyrë të politikave dhe masave të zbatueshme;  ç) Vlerat e lejuara të emetimeve të gazeve;  d) Standardet minimale të performancës energjetike;  e) Trajektoren kombëtare për rinovimin e stokut të ndërtesave;  f) Vlerësim të kursimeve të energjisë dhe përfitimeve më të gjera.   1. Plani rishikohet çdo pesë vjet dhe dërgohet për mendim tek Sekretariati i Komunitetit të Energjisë.   **Neni 6: Standardet Minimali të Performancës Energjike për Ndërtesat Jorezidenciale**   1. Plani kombëtar do të përcaktojë standarde minimale të performancës energjetike për ndërtesat jorezidenciale, me pragje që do të respektohen deri në vitet 2030 dhe 2033. 2. Standartet do të sigurojnë që të gjitha ndërtesat jorezidenciale të bien nën pragjet e përcaktuara. 3. Kriteret për përjashtim nga këto standarde do të jenë të qarta dhe do të sigurojnë trajtim të barabartë. 4. Masat e mbështetjes financiare dhe teknike do të garantojnë zbatimin e standardeve.   **Neni 7: Trajektoret për Rinovimin Progresiv të Stokut të Ndërtesave**   1. Plani Kombëtar do të përcaktojë trajektorë për rinovimin progresiv të stokut të ndërtesave të banimit me synimin e arritjes së një stoku pa emetime deri në vitin 2050. 2. Trajektoret do të garantoshin zvogëlimin e përdorimit të energjisë primare dhe do të identifikonin numrin e ndërtesave që do të rinovohen çdo vit. 3. Masa të ndryshme, si standardet minimale të performancës energjetike, do të përdoren për të arritur objektivat.   **Neni 8: Metodologjia Kombëtare për Llogaritjen e Performancës Energjetike**   1. **Performanca energjetike** përcaktohet nga konsumi i energjisë dhe përfshin aspekte si ngrohja, ftohja dhe ventilimi. 2. **Konsumi i energjisë** duhet të mbështetet në statistika dhe të dhëna të matura, duke përfshirë sjelljen e përdoruesve. 3. Metodologjia e llogaritjes duhet të identifikojë ndikimin e klimës dhe sjelljes së banorëve. 4. **Tregues numerik** për performancën energjetike shprehet në kWh/(m².v) dhe ndikohet nga standardet evropiane. 5. Duhet të përfshijë karakteristikat termike të ndërtesave, sistemet e ngrohjes, energjinë e rinovueshme dhe elemente të tjerë teknikë.   **Neni 9: Kërkesat Minima të Performancës Energjetike**   1. Kërkesat minimale vendosen nga Këshilli i Ministrave dhe synojnë nivelin e kostos optimale. 2. Kërkesat përfshijnë elementë të ndërtimit që ndikojnë në performancën energjetike. 3. Këto kërkesa rishikohen çdo pesë vjet për të reflektuar progresin teknik dhe politikat kombëtare.   **Neni 10: Llogaritja e Nivelit të Kostos Optimum**   1. Niveli i kostos llogaritet me metodologji krahasuese duke marrë parasysh kushtet klimatike dhe infrastrukturën energjetike. 2. Rezultatet e këtyre llogaritjeve bëhen publike dhe raportohen te Sekretariati i Komunitetit të Energjisë. 3. Nëse kërkesat ekzistuese janë më pak efikase se niveli optimal, ato rishikohen brenda 24 muajve.   **Neni 11: Ndërtesat pa Emetime**   * Ndërtesat pa emetime nuk çlirojnë gaze me efekt serrë dhe duhet të kenë kërkesa energjie më të vogla se një nivel të caktuar. * Këto ndërtesa duhet të mbështeten në energji të rinovueshme ose burime që nuk përmbajnë karbon. * Pragu maksimal i kërkesës për energji për këto ndërtesa është të paktën 10% më i ulët se ai për ndërtesat pothuajse zero.   **Neni 12: Detyrimet për Ndërtesat e Reja**   * Të gjitha ndërtesat e reja duhet të jenë pa emetime nga viti 2028 për ato publike dhe nga viti 2030 për të gjitha ndërtesat. * Nga viti 2027, ndërtesat në pronësi të autoriteteve publike do të kenë detyrimin e të qenit pa emetime. * Metodologjia për llogaritjen e performancës energjetike do të miratohet dhe publikohen udhërrëfyesa për vlerat e lejuara deri në vitin 2029.   **Neni 13: Detyrimet për Ndërtesat Ekzistuese**   * Ndërtesat që i nënshtrohen rinovimit të konsiderueshëm duhet të përmbushin kërkesat minimale të performancës energjetike. * Elementët ndërtimore që riparohen ose zëvendësohen duhet të respektojnë këto kërkesa për aq sa është e mundur teknikisht dhe ekonomikisht. * Autoritetet lokale duhet të garantojnë përmbushjen e kërkesave për ndërtesat që aplikojnë për leje ndërtimi.   **Neni 14: Infrastruktura për Lëvizshmëri të Qëndrueshme**   * Ndërtesat e reja jo-rezidenciale dhe ato që i nënshtrohen rinovimit të konsiderueshëm duhet të instalohet infrastrukturë për pikë karikimi dhe hapësira për biçikleta. * Kriteret për instalimin e këtyre sistemeve duhet të jenë të dizajnuara për të mbështetur përdorimin e qëndrueshëm të energjisë. * Këshilli i Ministrave do të miratojë rregullat për instalimin e infrastrukturës së qëndrueshme.   **Neni 15: Certifikata e Performancës Energjitike**   * Certifikatat e performancës energjetike krijohen përmes programeve kompjuterike të miratuara që ndjekin metodologjinë e llogaritjes së performancës energjetike sipas Nenit 5. * Ministria përgjegjëse për energjinë ka obligim të ofrojë të paktën një program kompjuterik për gjenerimin e këtyre certifikatave, me akses të lirë për të gjithë palët e interesuara. * Certifikatat përdorin një shkallë klasifikimi nga A+ në G për të kategorizuar ndërtesat sipas konsumit të energjisë, me A+ që tregon një performancë energjetike të lartë. * Ato përfshijnë rekomandime për përmirësimin e performancës energjetike, të cilat ndihmojnë në reduktimin e emetimeve dhe përmirësimin e cilësisë së mjedisit të brendshëm. * Rekomandimet janë të lidhura me efiçencën dhe duhet të jenë teknikisht të realizueshme, duke përfshirë një analizë të kostove dhe përfitimeve.   **Neni 16: Lëshimi i Certifikatës së Performancës Energjitike**   * Certifikimi i performancës energjetike është i detyrueshëm për të gjitha ndërtesat që do të shiten, jepen me qira, projektohen ose rinovohen. * Certifikatat bëhen të disponueshme vetëm në format digjital dhe janë të printueshme nga pronarët e ndërtesave. * Në rast se një ndërtesë shitet ose jepet me qira, certifikata paraprake duhet të ofrohet, e cila do të pasqyrojë performancën energjetike të pritur. * Nga viti 2026, të gjitha ndërtesat që ofrohen për shitje ose me qira duhet të kenë certifikatën e performancës energjetike, e cila duhet të shpallet në reklamat përkatëse.   **Neni 21: Shfaqja e Certifikatave të Performancës Energjitike**   * Ndërtesat e përdorura nga institucione publike duhet ta shfaqin certifikatën e performancës energjetike në një vend të dukshëm për publikun. * Po ashtu, ndërtesat jo-rezidenciale duhet të shfaqin certifikatën në vende të dukshme për punonjësit dhe vizitorët. * Ekranizimi i klasit energjetik të ndërtesës është i detyrueshëm, ndërsa detyrime të tjera lidhur me përmbajtjen e certifikatës nuk janë të obligueshme.   **Neni 18: Shfrytëzimi i Energjisë Diellore në Ndërtesa**   1. **Optimizimi për Ndërtesat e Reja**: Duke filluar nga viti 2026, të gjitha ndërtesat e reja duhet të projektohen për të shfrytëzuar energjinë diellore në bazë të rrezatimit diellor të zonës dhe për të mundësuar instalimin e teknologjive diellore me kosto efektive. 2. **Procedurat e Lejeve**: Dhënia e lejeve për instalimin e sistemeve diellore do të rregullohet sipas ligjit që nxit përdorimin e energjisë nga burime rinovueshme. 3. **Skema Kombëtare**: Këshilli i Ministrave, me propozimin e ministrave për energjinë dhe planifikimin e territorit, do të miratojë një skemë kombëtare për instalimin e sistemeve diellore në ndërtesa. 4. **Kushtet e Përshtatshmërisë**: Skema do të zbatohet për ndërtesat që përmbushin kushtet teknike, ekonomike dhe funksionale. 5. **Kriteret e Pjesëmarrjes**: Vendimi do të përfshijë kriteret që duhet të plotësojnë ndërtesat për t’u përfshirë në skemë dhe ato që përjashtohen. 6. **Masat Mbështetëse**: Skema do të përfshijë masat administrative, teknike dhe financiare për të lehtësuar instalimin e sistemeve diellore dhe integrimin me sistemet ekzistuese. 7. **Përgjegjësia e Kompanive të Projektimit**: Kompanitë e projektimit do të mbajnë përgjegjësi për problemet që lidhen me kapacitetin e prodhimit, instalimin dhe kthimin e investimit, dhe do të ndëshkohen për shkeljet.   **Neni 19: Sistemet Teknikë në Ndërtesa**   1. **Kërkesat për Performancën Energjetike**: Definohen kërkesat minimale për efiçencën e sistemeve teknike në ndërtesa të reja dhe ato që do të rinovohen. 2. **Rinovimi dhe Zëvendësimi**: Kërkesat specifike zbatohen për rinovimin, përmirësimin ose zëvendësimin e sistemeve teknike, duke u përputhur me nivelet optimale të kostos. 3. **Kërkesat për Sistemet Teknikë**:    * **Standarde për Cilësinë e Mjedisit**: Zbatimi i standardeve që garantojnë cilësinë e mjedisit të brendshëm për mirëqenien e përdoruesve.    * **Aparaturat e Cilësisë së Ajrit**: Instalimi i aparaturave për matjen dhe monitorimin e cilësisë së ajrit në ndërtesat pa emetime, i detyrueshëm gjatë rinovimit të konsiderueshëm.    * **Sistemet Automatike të Ndriçimit**: Kushtet për instalimin e këtyre sistemeve.    * **Kërkesa të Tjera**: Kërkesa specifike në përputhje me tipologjinë e ndërtesës. 4. **Vlerësimi i Instalimeve**: Të gjitha ndryshimet në sistemet teknike duhet të vlerësohen për performancën energjetike, me rezultatet të disponueshme për pronarin e ndërtesës dhe të regjistruara në një bazë të dhënash. 5. **Skema për Nxitjen e Përdorimit**: Ministri i energjisë harton një skemë për promovimin e sistemeve me efiçencë të lartë, e cila miratohet nga Këshilli i Ministrave.   **Neni 20: Sistemet Teknikë Alternative me Efiçencë të Lartë Energjitike**   1. **Aplikimi i Sistemeve Alternative**: Kur projektohet një ndërtesë e re ose kur një ndërtesë nënshtrohet rinovimit të konsiderueshëm, subjekti zhvillues duhet të marrë parasysh:    * **Sistemet Decentralizuara**: Furnizimi me energji nga burime të rinovueshme.    * **Sistemet Koogjeneruese**: Prodhimi i kombinuar të energjisë termike dhe elektrike ose mekanike.    * **Pompat e Nxehtësisë**: Shndërrimi dhe transferimi i energjisë termike nga mjedisi i jashtëm në ndërtesa dhe anasjelltas.    * **Ngrohja dhe Ftohja e Përqendruar**: Sistemet që përdorin burime të rinovueshme për ndërtesa ose blloqe ndërtesash. 2. **Vlerësimi i Mundësive**: Nëse aplikimi për leje ndërtimi përfshin zëvendësimin ose rinovimin e sistemit teknik, duhet të kryhet një vlerësim paraprak i mundësive për përdorimin e sistemeve alternative. 3. **Dëshmitë e Vlerësimit**: Dëshmitë e fizibilitetit për përdorimin e sistemeve alternative duhet të shoqërojnë certifikatën e performancës energjetike dhe të jenë të disponueshme për inspektim. 4. **Miratimi i Dëshmive**: Forma dhe përmbajtja e këtyre dëshmive miratohen nga ministri përgjegjës për energjinë, në bashkëpunim me agjencinë për efiçencën e energjisë. 5. **Masat Administrative**: Nëse pronari i ndërtesës nuk kryen analizën e mundësisë së përdorimit të sistemeve alternative, do të zbatohen masa administrative sipas legjislacionit për planifikimin dhe zhvillimin e territorit.   **Neni 21: Libreza e Rinovimit të Ndërtesës**   1. **Hartimi i Skemës**: Ministria përgjegjëse për energjinë do të hartojë një skemë për librezat e rinovimit të ndërtesave, duke ofruar një pasqyrë të plotë mbi hapat dhe informacionin e nevojshëm për realizimin e rinovimit të thelluar me qëllim rritjen e performancës energjetike, duke synuar transformimin në ndërtesa pa emetime dhe me konsum energjetik pothuajse zero. 2. **Zbatimi i Skemës**: Pronaret e ndërtesave do të kenë mundësinë ta përzgjedhin këtë skemë vullnetarisht deri në fund të vitit 2028, pas së cilës do të bëhet e detyrueshme për çdo ndërtesë ekzistuese që do të rinovohet ose do të shitet/jepet me qera. 3. **Lëshimi i Libreza**: Libreza e rinovimit do të lëshohet nga një auditues i certifikuar dhe do të përmbajë certifikatën e performancës energjetike, në formë digjitale e përshtatshme për printim. 4. **Përmbajtja e Libreza**: Libreza do të përfshijë në detaje të gjitha hapat e nevojshme për transformimin e ndërtesës ekzistuese në një ndërtesë pa emetime dhe me konsum energjetik pothuajse zero. 5. **Regjistrimi në Bazën e Të Dhënave**: Libreza e rinovimit do të ngarkohet në bazën kombëtare të të dhënave për performancën energjetike të ndërtesave, që do të jetë e aksesueshme për palët e interesuara. 6. **Vendimi për Format dhe Kriteret**: Vendimi i përcaktuar do të përshkruajë formën, kushtet dhe kriteret që duhet të përmbajë libreza për rinovimin e ndërtesës, i propozuar nga ministri përgjegjës për energjinë dhe miratuar nga Këshilli i Ministrave.   **Neni 22: Inspektimi i Sistemeve Teknike**   1. **Inspektimi i Sistemeve**: Duke filluar nga 1 Janari 2026, sistemet teknike në ndërtesa do të inspektohen në intervale të caktuara, përfshirë sistemet e ngrohjes, ventilimit dhe kondicionimit të ajrit me fuqi nominale efektive mbi 70 kW. 2. **Frekuenca e Inspektimit**: Sistemet do të inspektohen të paktën çdo tre vjet; ato me gjeneratorë nxehtësie ose impiante ftohës mbi 290 kW do të inspektohen çdo dy vjet. 3. **Auditimi**: Inspektimi dhe raportimi do të realizohet nga auditues energjetikë të certifikuar dhe inspektorë të sistemeve teknike sipas ligjit për efiçencën energjetike. 4. **Përfshirja në Inspektim**: Inspektimi do të përfshijë vlerësimin e gjeneratorëve, pompave dhe përbërësve të sistemit, duke marrë parasysh efiçencën energjetike dhe optimizimin e performancës. 5. **Vlerësimi i Aftësive të Sistemit**: Vlerësimi do të shqyrtojë kapacitetin e sistemit për të funksionuar nën kushte të ndryshme dhe për të minimizuar përdorimin e lëndëve djegëse fosile, përfshirë integrimin e energjisë së rinovueshme. 6. **Përjashtimet nga Inspektimi**: Sistemet që janë në përputhje me kriteret e miratuara për performancën energjetike do të përjashtohen nga këto kërkesa. 7. **Aktet Nënligjore**: Këshilli i Ministrave, me propozimin e Ministrit të Energjisë, do të miratojë aktin nënligjor për përmbajtjen dhe metodat e inspektimit. 8. **Skemat dhe Mjetet**: Vendimi do të përcaktojë skemën e inspektimit dhe mjetet digjitale për të verifikuar përputhshmërinë me kërkesat e performancës energjetike. 9. **Analiza e Inspektimeve**: Një analizë e skemave të inspektimit do të përfshihet në planin kombëtar të rinovimit të ndërtesave. |

**Pyetjet**

|  |
| --- |
| Çështjet kryesore që mendojmë se duhet të diskutohen lidhur me këtë nismë ligjore janë:   * A mendoni se ndryshimet e propozuara në projektaktin “**Për performancën Energjetike të ndërtesave**”, lidhur me promovimin dhe përmirësimin e performancës energjetike të ndërtesave dhe reduktimin e emetimeve të gazeve serrë të shkaktuara nga stoku i ndërtesave në Republikën e Shqipërisë? * A mendoni se ka elementë të tjerë që duhet të përfshihen në këtë projektligj? |